钦定古今图书集成/明伦汇编/氏族典/第017卷 > 春秋四传 > 《八年无骇卒》
## 钦定古今图书集成/明伦汇编/氏族典/第017卷 > 春秋四传 > 《八年无骇卒》

《春秋》八年：“冬十有二月，无骇卒。”

〈注〉卒而后赐族，故不书氏。〈大全〉程子曰：“未赐族，书名而已。”　杜氏曰：“公孙之子，以王父字为氏。公子展之孙，故为展氏。”

《左传》：无骇卒，羽父请谥与族。公问族于众仲，众仲对
曰：“天子建德。”

〈注〉立有德以为诸侯。

“因生”以赐姓。

〈注〉“因其所由生以赐姓”，谓若舜由妫汭，故陈为妫姓。〈疏〉《陈世家》云：“陈胡公满者，虞帝舜之后也。”昔舜为庶人时，居于妫汭，其后因为氏姓，姓妫氏。武王克殷，得妫满，封之于陈。是舜由妫汭，故陈为妫姓也。案《世本》：“帝舜姚姓。”哀元年传称“虞思妻少康以二姚。”是自舜以下犹姓姚也。昭八年传曰：“及胡公不淫，故周赐之姓。”是胡公始姓妫耳。《史记》以为胡公之前巳姓妫，非也。

“胙之土”，而命之氏。

〈注〉报之以土，而命氏曰“陈。”〈疏〉胙训报也。有德之人必有美报。报之以土，谓封之以国名，以为之氏。诸侯之氏，则国名是也。《周语》曰：“帝嘉禹德，赐姓曰姒，氏曰有夏。胙四岳国，赐姓曰姜，氏曰有吕。”亦与赐

“姓曰妫，命氏曰陈” ，其事同也。姓者，生也，以此为祖，令之相生，虽下及百世，而此姓不改。族者，属也，与其子孙共相连属。其傍支别属，则各自立氏。《礼记大传》曰：“系之以姓而弗别，百世而婚姻不通者，周道然也。” 是言子孙当共姓也。其上文云：“庶姓别于上，而戚单于下” ，是言子孙当别氏也。氏犹家也。传称：“盟于子晳氏，‘逐瘈狗’” “入于华臣氏” ，如此之类，皆谓家为氏。氏族一也，所从言之异耳。《释例》曰：“别而称之谓之氏，合而言之则曰族。” 例言别合者，若宋之华元、华喜皆出戴公，向鱼鳞荡共出桓公。独举其人，则云华氏、向氏，并指其宗，则云戴族、桓族，是其别合之异也。记谓之庶姓者，以始祖为正姓，高祖为庶姓，亦氏族之别名也。姓则受之于天子，族则禀之于时君。天下之广，兆民之众，非君所赐，皆有族者。人君之赐姓赐族，为此姓此族之始祖耳。其不赐者，各从父之姓族，非复人人赐也。《晋语》称“黄帝之子二十五人，其得姓者十二人。” 天子之子，尚不得姓，况馀人哉？固当从其父耳。黄帝之子，兄弟异姓，周之子孙皆姓姬者，古今不同，质文代革，周代尚文，欲令子孙相亲，故不使别姓。其赐姓者亦少，唯外姓妫满之徒耳。赐族者，有大功德宜世享祀者，始赐之；无大功德任其兴衰者，则不赐之。不赐之者，公之同姓，盖亦自氏祖字。其异姓，则有旧族可称，不世其禄，不尽赐也。众仲以天子得封建诸侯，故云“胙土命氏” ，据诸侯言耳。其王朝大夫不封为国君者，亦当王赐之族。何则？《春秋》之世，有尹氏、武氏之徒，明亦天子赐之，与诸侯之臣义无异也。此无骇是卿，羽父为之请族，盖为卿乃赐族，大夫以下或不赐也。诸侯之臣，卿为其极，既登极位，理合建家。若其父祖微贱，此人新升为卿，以其位绝等伦，其族不复因，故身未被赐，无族可称。鲁挟、郑宛皆未赐族，故单称名也。或身以才举者升卿位，功德犹薄，未足立家，则虽为卿，竟不赐族。羽父为无骇请族，知其皆由时命，非例得之也。华督生立华氏，知其恐虑不得，故早求之也。由此而言，明有竟无族者。鲁之翚、挟、柔溺，名见于《经》，而其后无闻，是或不得族也。其士会之孥处秦者为刘氏，伍员之子在齐为王孙氏。《外传》称知果、知知伯之将灭，自别其族为辅氏。如此之类，皆身自为之，非复君赐。《释例》曰：“子孙繁衍，枝布叶分，始承其本，末取其别，故其流至于百姓万姓。” 其言自有百姓万姓，未必皆君赐也。《晋语》称“炎帝姓姜” ，则伯夷炎帝之后，姜自是其本姓，而云“赐姓曰姜” 者，黄帝之后，别姓非一，自以姜姓赐伯夷，更使为一姓之祖耳，非复因旧姓也。犹后稷别姓姬，不是因黄帝姓也。

诸侯以字。

〈注〉诸侯位卑，不得赐姓，故其臣因氏，其王父字

为谥，因以为族。

〈注〉或使即先人之谥，称以为族。〈疏〉杜意。诸侯以字，言赐先人字为族也。为谥因以为族。谓赐族虽以先人之字，或用先人所为之谥，因将为族。以谥为族者，卫齐恶、宋戴恶之类是也。而刘君乃称以谥为族，全无一人妄规杜氏，非其义也。死后赐族，乃是正法。春秋之世，亦有非礼。生赐族者，华督是也。《释例》曰：“旧说以为大夫有功德者，则生赐族，非也。”至于郑祭仲为祭封人，后升为卿。经书“祭仲以生赐族”者，检传既无同华氏之文，则祭者是仲之旧氏也。诸侯以字，字有二等，《檀弓》曰：“幼名冠字，五十以伯仲，周道也。”然则二十有加冠之字，又有伯仲叔季为长幼之字，二者皆可以为氏矣。服虔云：“公之母弟则以长幼为氏，贵适统伯仲叔季”是也。庶“公子则以配字为氏。尊公族，展氏、臧氏”是也。案郑子人者，郑厉公之弟。桓十四年，郑伯使其弟语来盟，即其人也。而其后为子人氏，不以仲叔为氏，则《服》言公之母弟以长幼为氏，其事未必然也。杜以庆父、叔牙与庄公异母，自然仲叔非母弟族矣。其或以二十之字，或以长幼之字，盖出自时君之命也。叔肸称叔不称孙，而三桓皆称孙俱氏，长幼之字自不同也。臧氏称孙，展氏不称孙，俱氏，二十之字自不同也。然则称孙与不称孙，盖出其家之意，未必由君赐也。以字为族者，谓公之曾孙，以王父之字为族也。诸侯之子称公子，公子之子称公孙，公子公孙，系公之常言，非族也。其或贬责，则亦与族同。成十四年“叔孙侨如如齐逆女”，《传》曰：“称族，尊君命也。”“侨如以夫人妇姜氏至自齐”，《传》曰：“舍族，尊夫人也。”宣元年“公子遂如齐逆女”，“遂以夫人至”，事与侨如正同，其《传》直云“尊君命”、“尊夫人”，不言称族。舍族既非氏族，则不待君赐自称之矣。至于公孙之子，不复得称公。曾孙，如无骇之辈，直以名行，及其死也，则赐之族，以其王父之字为族也。此无骇是公之曾孙，公之曾孙必须有族，故据曾孙为文

言以王父字耳。公之曾孙。正法死后赐族，亦有未死即有族者，则“叔孙得臣” 是也。公子公孙于身必无赐族之理，经书季友、仲遂、叔肸者，皆是以字配名连言之，故杜《注》并云字也。其“荡伯姬” 者，公子荡之妻，不可言公子伯姬，故系于夫字言荡伯姬。荡非当时之氏，其《传》云“立叔孙氏、臧僖伯、臧哀伯、叔孙戴伯之徒” ，皆传家，据后追言之耳。其公孟𫸩，《世本》以为灵公之子，字公孟，名𫸩，与季友、仲遂相似，俱以字配名。刘炫不达此旨，妄规杜过，非也。必如刘解生赐族之文，证在何处？其公之曾孙、元孙以外，爰及异姓，有新升为卿君赐之族，盖以此“卿” 之字，即为此族。案《世本》，宋督是戴公之孙，好父说之子，华父是督之字，计督是公孙耳，未合赐族，应死后其子乃赐族，故杜云“督未死而赐族，督” 之妄也。沈亦云督之子方可有族耳。

《官》有世功，则有官族，邑亦如之。

〈注〉谓取其旧官“旧邑”之称以为族，皆禀之时君。〈疏〉《旧官》，谓若晋之士氏旧邑，若韩、魏、赵氏，非是君赐，则不得为族。嫌其居官邑不待公命，故云“皆禀之时君。”此谓同姓异姓皆然也。服虔止谓异姓，又引宋司城、韩、魏为证，韩与司城非异姓，司城又自为乐氏，不以司城为族也。

公命以字，为“展氏。”

〈注〉“诸侯之子称公子，公子之子称公孙，公孙之子以王父字为氏。无骇，公子展之孙，故为展氏。”

《胡传》：“无骇书名，未赐族也。诸侯之子为大夫则称公
子，其孙也而为大夫则称公孙。公孙之子与异姓之
臣，未赐族而身为大夫则称名，无骇挟之类是也。已
赐族而使之世为大夫，则称族，如仲孙、叔孙、季孙之
类是也。古者”置卿，必求贤德，不以世官。《春秋》之初，犹
为近古，故“无骇”与“挟”皆书名耳。其后官人以世，无不
赐之族，或以字，或以谥，或以官，或以邑，而先王之礼
亡矣。

〈大全〉汪氏曰：“字，鲁三桓，郑七穆之类。谥，宋戴氏，卫齐氏之类。官，如晋士氏、中行氏之类。邑，如晋韩氏、魏氏之类。”